钦定古今图书集成/明伦汇编/官常典/第539卷 > 方瑛
## 钦定古今图书集成/明伦汇编/官常典/第539卷 > 方瑛

按《明外史》本传：“瑛，都督政之子。正统初，以舍人从父
征麓川。政深入上江，逼贼援绝，遣瑛去，遂突阵死，瑛
发愤矢报父仇。初袭金吾右卫指挥使，论政死事功，
迁都指挥同知。六年，从王骥征麓川，率兵六千突贼
垒。贼渠衣黄衣帐中，瑛直前左右击，斩数百人，躏死
者无算，遂平其地，进都指挥使。寻复从骥破贡章、沙”
坝、阿岭诸蛮。进都督佥事，莅后府事。充右参将，协守云南。十三年复从骥征麓川，破鬼山大寨，留镇云南。
进都督同知。景帝嗣位，廷议以瑛有将略，命都督毛
福寿代还。甫抵京，而贵州群苗叛，道梗。骥请瑛还讨，
遂拜右副总兵，与保定伯梁珤、侍郎侯琎次第破走
之。进右都督。复破赏改诸砦。擒伪苗王王阿同等。琎
卒，都御史王来代督军务，分道击贼香炉山。瑛入自
龙场，大破平之。景泰三年秋，来劾瑛违法事，置不问。
来召还，命瑛镇守贵州。其冬讨白石崖贼，俘斩二千
五百人，招降四百六十砦，进左都督。五年，四川草塘
苗黄龙、韦保作乱，自称“平天大王”，剽播州西坪、黄滩。
瑛与巡抚蒋琳会川兵进剿，贼魁皆就缚。因分兵克
中潮山及三百滩乖西谷、种乖立诸砦，执伪王谷蚁
丁等，斩首七千馀。诏封南和伯。瑛为将，严纪律，信赏
罚。临阵勇敢，善抚士，士乐为用，以故数有功。廷臣言
宜委以禁旅，乃召还，同石亨督京营军务。明年，琳奏
“瑛前守贵州，边境宁谧，苗蛮畏服，乞遣还。”帝不许。未
几，湖广苗叛，拜瑛平蛮将军，率京军讨之。密使御史
张鹏侦其后。还奏“瑛所过秋毫不犯。”帝大喜。七年，贼
渠蒙能攻平溪卫，都指挥郑泰等击却之，能中火枪
死。瑛遂进沅州，连破鬼板等一百六十馀砦。与尚书
石璞移兵天柱，率陈友等分击天堂诸砦，复大破之，
克砦二百七十，禽伪侯伯以下一百二人。时英宗已
复位。捷闻，召璞还，命瑛留镇贵州、湖广。瑛讨蒙能馀
党，克铜鼓、藕洞诸砦一百九十五。覃洞、上隆诸苗，咸
斩贼渠纳款。帝嘉其功，进爵为侯。天顺二年，东苗干
把猪等僭伪号，攻都匀诸卫。命瑛与巡抚白圭合川、
湖、广、贵军讨之，克六百馀砦，边方悉定。瑛前后克诸
砦几二千，俘斩四万馀。平苗之功，前此无与比者。寻
卒于镇，年四十五。帝震悼，赐谥忠襄。瑛天资英迈，晓
古兵法，尝上《练兵法》及《阵图》，老将多称之。为人廉，谦
和不伐，所至镇以安静，民思之久而不忘。子毅嗣。